Okresná prokuratúra Prievidza 
M. Mišíka 22, 971 34 Prievidza 1

Sp. zn. : 2 Pv 895/11/3307	Prievidza, 12.1.2012
EEČ : 2-27-1-2012

U Z N E S E N I E

Trestná vec:	obvinená XXXXX  
Prečin:	krivá výpoveď a krivá prísaha podľa § 346 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Prievidza
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: Ilava
	rodné priezvisko: XXXXX
	trvalé bydlisko: XXXXX
Skutková veta:
dňa 2.4.2008 na Okresnom riaditeľstve PZ v Prievidzi vypovedala pred vyšetrovateľom v trestnom konaní vedenom pod sp. zn. ORP-1339/OVK-PD-2007 proti obvinenému XXXXX pre prečin zanedbania povinnej výživy podľa § 207 ods. 1,3 písm. b) Tr. zák., po predchádzajúcom poučení svedka o následkoch uvedenia vedome nepravdivých údajov a naplnení znakov skutkovej podstaty prečinu krivej výpovede a krivej prísahy podľa § 346 ods. 1 Trestného zákona, kde uviedla, že jej obvinený zaplatil výživné za celé dlžné obdobie do februára 2008 dňa 31.3.2008 osobne bez dokladu, čo nebola pravda, a na základe toho bolo uznesením prokurátora Okresnej prokuratúry zo dňa 6.5.2008, právoplatné dňa 24.6.2008, podľa § 215 ods. 1 písm. g) Trestného poriadku zastavené trestné stíhanie obvineného XXXXX z dôvodu, že zanikla trestnosť činu, pričom dňa 4.12.2008 podala návrh  na vykonanie exekúcie voči povinnému XXXXX za obdobie neplatenia výživného od roku 2004 do roku 2007
Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
        Vyšetrovateľ PZ, Odboru kriminálnej polície XXXXX, uznesením sp. zn. ORP-854/OVK-PD-2011 zo dňa 30.11.2011 začal trestné stíhanie a súčasne vzniesol obvinenie XXXXX za prečin krivej výpovede a krivej prísahy podľa § 346 ods. 1 Trestného zákona č. 300/2005 Z. z. v znení neskorších predpisov, ktorý mala spáchať na tom skutkovom základe, že dňa 2.4.2008 na Okresnom riaditeľstve PZ v Prievidzi vypovedala pred vyšetrovateľom v trestnom konaní vedenom pod sp. zn. ORP-1339/OVK-PD-2007 proti obvinenému XXXXX pre prečin zanedbania povinnej výživy podľa § 207 ods. 1,3 písm. b) Tr. zák., po predchádzajúcom poučení svedka o následkoch uvedenia vedome nepravdivých údajov a naplnení znakov skutkovej podstaty prečinu krivej výpovede a krivej prísahy podľa § 346 ods. 1 Trestného zákona, kde uviedla, že jej obvinený zaplatil výživné za celé dlžné obdobie do februára 2008 dňa 31.3.2008 osobne bez dokladu, čo nebola pravda, a na základe toho bolo uznesením prokurátora Okresnej prokuratúry zo dňa 6.5.2008, právoplatné dňa 24.6.2008, podľa § 215 ods. 1 písm. g) Trestného poriadku zastavené trestné stíhanie obvineného XXXXX z dôvodu, že zanikla trestnosť činu, pričom dňa 4.12.2008 podala návrh  na vykonanie exekúcie voči povinnému XXXXX za obdobie neplatenia výživného od roku 2004 do roku 2007

     Dňa 10.1.2012 vyšetrovateľ PZ predložil tunajšej prokuratúre návrh na konanie o dohode o vine s treste s obvinenou.

     Preskúmaním vyšetrovacieho spisu som zistila, že v predmetnej trestnej veci sú splnené všetky podmienky na podmienečné zastavenie trestného stíhania obvinenej XXXXX. 

      Obvinená XXXXX sa v prípravnom konaní priznala k spáchanej trestnej činnosti, vyhlásila, že spáchala skutok za ktorý je trestne stíhaná a súhlasila s podmienečným zastavením trestného stíhania. Trestná činnosť obvinenej je preukázaná aj ďalšími vykonanými dôkazmi. 
	
      Skutok, ktorý obvinená spáchala je prečinom  krivej výpovede a krivej prísahy podľa § 346 ods. 1 Trestného zákona č. 300/2005 Z. z. v znení neskorších predpisov. Za prečin  krivej výpovede a krivej prísahy podľa § 346 ods. 1 Trestného zákona, Trestný zákon umožňuje uložiť trest odňatia slobody na jeden až päť rokov. 
      
     Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
			
     Zo správ charakterizujúcich osobu obvinenej vyplýva, že v mieste bydliska požíva dobrú povesť, v priestupkovom konaní nebola doposiaľ priestupkovo postihnutá a nebola doposiaľ ani súdne trestaná.
     
      Vzhľadom na doterajší život obvinenej, spôsob spáchania trestného činu a jeho následok považujem rozhodnutie o podmienečnom zastavení trestného stíhania a skúšobnú dobu v trvaní 12 mesiacov za dostatočnú.
     
       Vzhľadom na to, že v danom prípade sú splnené všetky zákonné podmienky na podmienečné zastavenie trestného stíhania, rozhodla som tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať v lehote troch dní od jeho oznámenia prostredníctvom tunajšej prokuratúry Krajskej prokuratúre v Trenčíne. Sťažnosť má odkladný účinok.

JUDr. Nadežda Hírešová
prokurátorka